**UVOD**

1. **OPŠTE INFORMACIJE**

**a) Ciljevi rada psihologa[[1]](#footnote-1) u predškolskim ustanovama/školama/resursnim centrima/ domovima učenika**

Spektar raznovrsnih aktivnosti kojima se psiholozi bave u vaspitno-obrazovnim ustanovama ukazuje na značaj i važnost njihovog angažovanja. Psiholozi svojim radom na efektivan način doprinose razvoju, napredovanju i postignućima svakog djeteta/učenika, u različitim razvojnim fazama. Rad psihologa u predškolskim ustanovama, osnovnim i srednjim školama, resursnim centrima i domovima učenika obuhvata niz ciljeva i zadatka usmjerenih na podršku sveukupnom razvoju djece/učenika. Riječ je o emocionalnom, socijalnom i akademskom razvoju djece. Psiholozi imaju značajnu ulogu u osiguranju i unapređenju kvaliteta vaspitno-obrazovnog rada, praćenju ostvarivanja programa vaspitanja i obrazovanja, vrednovanju rezultata, kao i preduzimanju mjera za efikasan rad prilagođen djeci/učenicima, roditeljima[[2]](#footnote-2) i zaposlenima u ustanovi. Kroz saradnju sa svim učesnicima vaspitno-obrazovnog procesa psiholozi nastoje da prepoznaju i definišu pitanja od neposredne važnosti za navedeni proces te da kritičkim pristupom doprinesu obezbjeđivanju optimalnih uslova za napredovanje djece/učenika, uz jasno definisanje uloga i odgovornosti. Psiholozi pružaju podršku i djeluju savjetodavno u radu sa djecom/učenicima koji se suočavaju sa izazovnim periodima i događajima u životu. Podršku pružaju i darovitim učenicima i djeci sa posebnim obrazovnim potrebama kroz saradnju sa nastavnicima i pomoć pri izradi individualizovanih programa.

Psiholozi u vaspitno-obrazovnim ustanovama imaju pravo, u saradnji sa upravom škole i saradnicima iz stručne službe, da odrede prioritete u radu, na osnovu nalaza eksterne i interne evaluacije rada ustanove, odnosno na osnovu povratnih informacija koje dobijaju u radu, kao i na osnovu sopstvene procjene, te da biraju oblike i metode rada koji obezbeđuju efikasnost i efektivnost, i da fleksibilno prilagođavaju svoje planove rada aktuelnim događajima, u skladu sa ciljevima i zadacima rada psihologa u ustanovi.

Neki od osnovnih ciljeva rada psihologa su:

1. Unapređenje kvaliteta vaspitno-obrazovnog rada u ustanovi
2. Praćenje realizacije vaspitno-obrazovnog procesa
3. Identifikacija problema u ponašanju, učenju i emocionalnom razvoju kako bi se kroz ranu intervenciju pružila potrebna podrška
4. Individualna procjena djece u cilju identifikovanja specifičnih potreba i prilagođavanja koja iz njih proističu
5. Savjetodavni rad i pružanje podrške djeci, roditeljima i nastavnicima kako bi se na adekvatan način suočavali sa emocionalnim izazovima i poteškoćama
6. Rad sa djecom sa posebnim obrazovnim potrebama i podrška inkluzivnom obrazovanju kako bi se omogućilo da svako dijete ostvari postignuća u skladu sa svojim potencijalima
7. Realizovanje preventivnih programa, edukacija i informisanje svih aktera vaspitno-obrazovnog procesa o svim važnim pitanjima vezano za razvoj i ponašanje djece
8. Saradnja sa roditeljima kroz podršku njihovim vaspitnim kompetencijama, u pravcu boljeg razumijevanja i kvalitetnije podrške razvoju njihove djece
9. Uspostavljanje saradnje sa stručnjacima u obrazovnom sistemu, strukovnim organizacijama, drugim institucijama i lokalnom zajednicom, u cilju ostvarivanja boljih rezultata u vaspitno-obrazovnom procesu
10. Evaluacija i praćenje ostvarenih rezultata u pravcu kontinuiranog angažovanja na poboljšanju kvaliteta rada.

Navedeni ciljevi variraju u skladu sa potrebama i zahtjevima različitih ustanova, te se mogu prilagoditi specifičnim situacijama i problemima sa kojima se susreću djeca/učenici.

**b)** **Osnovni principi rada psihologa**

Rad psihologa u vrtićima, osnovnim i srednjim školama, resursnim centrima i domovima učenika zasniva se na nizu osnovnih principa i etičkih smjernica. Njihova svrha je pružanje najbolje moguće podrške djeci, roditeljima i zaposlenima u ustanovi. Osnovni principi rada psihologa su:

* ***Stručnost i autonomija****:* Da bi ostvarili efikasnost u radu, psiholozi se bave samo praksama za koje su kvalifikovani i kompetentni. Nastoje da se stalno stručno usavršavaju kako bi ovladali vještinama koje su neophodne za kvalitetan rad sa djecom/učenicima, roditeljima i nastavnicima. Razumiju značaj razvoja profesionalnih vještina i neophodnost kontinuiranog profesionalnog razvoja. Prihvataju odgovornost za svoj profesionalni rad i prate efikasnost pruženih usluga, unapređujući sve ono što nije dovelo do planiranih rezultata. U radu poštuju najviše standarde odgovorne profesionalne prakse. Čuvaju privatnost psihološe dokumentacije i, isključivo roditeljima, obezbjeđuju pristup evidenciji koja se odnosi na njihovu djecu, a koja ne narušava dječiju privatnost. Odluke i intervencije temelje na naučno dokazanim metodama i praksama koje su efikasne u podršci dječijem razvoju. Psiholozi poštuju prava intelektualne svojine autora testova, naučnih radova i drugih materijala koje koriste u svom radu. Prilikom primjene instrumenata za koje su psiholozi osposobljeni i koje koriste na profesionalan način, poštuju propisane procedure za njihovo korišćenje i čuvanje.

* ***Poštovanje dostojanstva i prava svih osoba****:* Psiholozi u vaspitno-obrazovnim ustanovama realizuju svoje programske aktivnosti uvažavajući dostojanstvo djece/učenika, roditelja, nastavnika i svih zaposlenih. Svojim odnosom i pravednim postupanjem pokazuju poštovanje autonomije ličnosti i prava na samoopredjeljenje, odnosno pokazuju poštovanje privatnosti. Psiholozi čuvaju povjerljive informacije o djeci i njihovim porodicama i pridržavaju se etičkih smjernica o očuvanju privatnosti i povjerljivosti. Psiholozi promovišu i podstiču učešće roditelja u školskim odlukama koje se odnose na njihovu djecu, ali određene usluge vezano za dijete/učenika pružaju i bez konsultacija sa roditeljima. Poštuju pravo svih lica da sama izaberu da li će otkriti svoja razmišljanja, osjećanja, uvjerenja i postupanja u određenim situacijama. Svojim postupanjem promovišu pravednost i pravdu. Svojim profesionalnim pristupom i stručnim kompetencijama razvijaju i njeguju stimulativnu školsku klimu koja pruža bezbjednost i prijatnu atmosferu svima, bez obzira na stvarne ili uočene karakteristike po kojima se međusobno razlikuju (pol, socioekonomski status, seksualna orijentacija, rodni identitet, invaliditet itd).
* ***Integritet u profesionalnim odnosima****.* Kako bi razvijali i održavali odnose povjerenja, psiholozi se moraju pridržavati načela iskrenosti, poštovati istinu i pridržavati se profesionalnih obećanja. Otvoreni su za komunikaciju o svojim kvalifikacijama, kompetencijama i ulozi koju imaju u vaspitno-obrazovnim ustanovama. Sarađuju sa stručnjacima iz drugih oblasti, ostvaruju odnose zasnovane na međusobnom poštovanju, u interesu djece/učenika, roditelja, nastavnika i ostalih zaposlenih u ustanovama. Nastoje da izbjegavaju višestruke odnose i sukobe interesa koji umanjuju njihovu profesionalnu efikasnost.
* ***Odgovornost prema ustanovi, profesiji i društvenoj zajednici*:** Psiholozi promovišu zdravo okruženje u ustanovi, porodici i zajednici. Promovišu proaktivnost u identifikovanju društvenih nepravdi koje utiču na djecu i školu, kao i njihovo eliminisanje. Nastoje da dobiju podršku javnosti za rad psihologa kroz poštovanje zakona i etičko postupanje. Psiholozi koriste svoju stručnost kako bi promovisali školsku, porodičnu i društvenu zajednicu kao bezbjedno i zdravo okruženje za djecu. Poznaju i poštuju zakone koji se odnose na praksu psihologije u vaspitno-obrazovnim ustanovama te prilikom izbora načina rada uzimaju u obzir odnos između zakona i principa profesionalne etike. Prihvataju odgovornost da prate svoje postupanje kao i postupanje ostalih kolega u vaspitno-obrazovnim ustanovama kako bi utvrdili da je ono u skladu sa etičkim standardima.

* ***Kontinuirani profesionalni razvoj.*** Da bi doprinosili razvoju i unapređenju kompetencija djece/učenika i nastavnika, psiholozi se kontinuirano usavršavaju. Kontinuirani profesionalni razvoj određuje i kvalitet pružanja usluga djeci/učenicima, nastavnicima, roditeljima i svim zaposlenim u vaspitno-obrazovnim ustanovama, usmjerenih na razvijanje njihovih potencijala, na unapređenje njihovog psihičkog zdravlja, razvijanje komunikacijskih vještina i odgovornog odlučivanja u situacijama važnim za lični život i profesionalni status. Psiholozi u kontinuitetu analiziraju iskustva i promjene u dijelu vaspitno-obrazovnog procesa, razmatraju strukturiranost planova i programa rada te nastoje da razviju svrsishodne strategije u cilju unapređivanja svog rada. U cilju kontinuiranog profesionalnog razvoja, psiholozi aktivno učestvuju u strukovnim udruženjima.

Navedeni principi čine polaznu osnovu rada psihologa u vrtićima, školama, resursnim centrima i domovima učenika i usmjereni su prema ostvarivanju najboljih ishoda za sve učesnike vaspitno-obrazovnog procesa.

**c) Osnovne vrste aktivnosti psihologa**

Psiholozi u vaspitno-obrazovnim ustanovama učestvuju u praćenju i vrednovanju vaspitno-obrazovnog rada. Učestvuju u stvaranju optimalnih uslova za razvoj djece/učenika i ostvarivanju ciljeva vaspitno-obrazovnog rada, pružaju im neposrednu podršku primjenjujući efikasne strategije, u saradnji sa nastavnicima, roditeljima i stručnim saradnicima zaposlenim u ustanovi. Oni nastoje da povećaju motivaciju i angažovanost učenika, sprovode psihološke procjene, individualizuju podršku, prate napredovanje učenika u učenju i ponašanju. Svoje aktivnosti usmjeravaju na smanjivanje neprihvatljivog ponašanja u ustanovi i na promociju pozitivnog ponašanja i razvijanje komunikacijskih i socijalnih vještina kod učenika. Pomažu učenicima, roditeljima i nastavnicima da razumiju i riješe kratkoročne i dugoročne probleme sa kojima se suočavaju jer shvataju kako ti problemi utiču na učenje, ponašanje i ukupan angažman u ustanovi. Psiholozi pružaju podršku nastavnicima prilikom izrade individualizovanih obrazovnih programa za učenike sa smetnjama i teškoćama u razvoju. Podstiču stvaranje pozitivne školske klime, u cilju poboljšanja angažmana djece/učenika i ostvarivanja boljih vaspitno-obrazovnih postignuća. Ostvaruju komunikaciju sa roditeljima, pružaju pomoć u jačanju njihovih vaspitnih kompetencija i nastoje da ojačaju partnerstvo između roditelja i škole, a sve u cilju ostvarivanja boljih rezultata rada djece/učenika. Psiholozi nastoje da identifikuju učenike u raznim oblicima rizika, te da preveniraju moguće razvojne krize. Psiholozi sarađuju sa roditeljima, nastavnicima, stručnim saradnicima i upravom vaspitno-obrazovne ustanove, kako bi stvorili sugurnu i podsticajnu sredinu za učenje, jačanjem veze između porodice, ustanove i društvene zajednice.

Osnovne vrste aktivnosti proizilaze iz standarda kompetencija psihologa:

1. Planiranje, programiranje i organizacija vaspitno-obrazovnog rada/nastave;

2. Podržavanje, usmjeravanje i praćenje sveukupnog razvoja djeteta kroz neposredni rad sa djecom/učenicima, roditeljima, nastavnicima, rukovodiocem i drugim osobljem predškolske ustanove/škole/resursnog centra/doma učenika;

3. Istraživanje, praćenje i vrednovanje vaspitno-obrazovnog procesa predškolske ustanove/ škole/resursnog centra/doma učenika u cjelini;

4. Kontinuirani profesionalni razvoj na nivou predškolske ustanove/škole/resursnog centra/ doma učenika;

5. Saradnja sa drugim predškolskim ustanovama/školama/resursnim centrima/domovima učenika, nadležnim ustanovama i organizacijama u zajednici.

I Planiranje, programiranje i organizacija vaspitno-obrazovnog rada/nastave

U saradnji sa zaposlenima u ustanovi psiholog stvara podsticajnu klimu za realizovanje nastave i drugih planiranih aktivnosti. Djelovanje psihologa u okviru ovog područja rada odnosi se na obezbjeđivanje i kontinuirano unapređivanje sredine za učenje, kako bi svaki učenik dobio mogućnost da, u što većoj mjeri, razvije svoje potencijale (intelektualne, emotivne, socijalne, fizičke).

* Učešće u izradi godišnjeg programa i plana rada škole
* Učešće u izradi plana za sprovođenje akcionih istraživanja u školi u cilju utvrđivanja mišljenja i stavova učenika, nastavnika i roditelja o pitanjima značajnim za život i rad škole
* Učešće u izradi plana edukativnih aktivnosti (radionice, predavanja), za djecu/učenike, nastavnike i roditelje
* Učešće u izradi različitih programa podrške djeci/učenicima
* Učešće u izradi programa za prevenciju i postupanje u slučajevima pojave nasilja i vandalizma
* Učešće u izboru didaktičkog materijala u predškolskoj ustanovi/školi/resursnom centru
* Izrada godišnjeg programa rada i mjesečnih planova rada psihologa
* Izrada ličnog plana profesionalnog razvoja
* Izrada plana posjete vaspitno-obrazovnim aktivnostima/nastavi u predškolskim ustanovama/školama/resursnim centrima/domovima učenika

II Usmjeravanje i praćenje razvoja i rada djece/učenika kroz neposredan rad sa djecom/učenicima, roditeljima, nastavnicima, upravom i drugim osobljem predškolske ustanove/škole/resursnog centra/doma učenika

U okviru ovog područja rada cilj psihologa je da omogući svakom djetetu/učeniku dostizanje optimalnih razvojnih mogućnosti. To postiže kroz individualni i grupni rad sa djecom/učenicima, njihovim roditeljima i drugim učesnicima u vaspitno-obrazovnom procesu. Pritom koristi različite metode i tehnike rada koje su u funkciji boljeg razumijevanja potreba i ponašanje djece/učenika.

Rad sa djecom/učenicima

* Procjenjivanje intelektualnog, emocionalnog i socijalnog statusa djece, prilikom upisa u osnovnu školu
* Pružanje podrške razvoju kognitivnih, emocionalnih i socijalnih kompetencija djece/učenika, u cilju adekvatnog podsticanja vaspitno-obrazovnog rada/nastave i učenja;
* Pružanje podrške djeci/učenicima u procesu adaptacije na novo okruženje predškolske ustanove/škole/resursnog centra/doma učenika
* Pružanje psihološke pomoći u kriznim situacijama na individualnom nivou, na nivou grupe/odjeljenja i na nivou predškolske ustanove/škole/resursnog centra/doma učenika
* Učešće u praćenju i analizi napredovanja djece/učenika tokom školovanja
* Učešće u identifikovanju učenika koji imaju teškoće u učenju
* Savjetodavni rad sa djecom/učenicima u skladu sa njihovim razvojnim potrebama
* Savjetodavni rad sa darovitim učenicima
* Savjetodavni rad sa učenicima sa posebnim obrazovnim potrebama, ukoliko je to moguće i opravdano
* Savjetodavni rad sa učenicima koji imaju problema u učenju, usmjeren na poboljšanje kvaliteta učenja kroz razvijanje efikasnih strategija učenja, metoda i tehnika učenja, razvijanja radnih navika kao i motivacije za učenje
* Savjetodavni rad sa djecom/učenicima kod kojih su identifikovani različitih oblici neprilagođenog ponašanja, emocionalne i socijalne poteškoće
* Savjetodavni rad sa djecom/učenicima iz osjetljivih društvenih grupa
* Savjetodavni rad sa učenicima u pogledu mogućih izbora profesionalnog usmjerenja (na osnovu procijenjenih sposobnosti, interesovanja, osobina ličnosti, motivacije)
* Praćenje vaspitno-obrazovnog rada/nastave, klime u grupi/odjeljenju, grupne dinamike, procesa prilagođavanja novoupisane djece/učenika, djece/učenika sa drugih govornih područja, djece/učenika sa smetnjama i teškoćama u razvoju.
* Praćenje kvaliteta socijalnih odnosa u slučajevima kada je neophodno organizovati nastavu na daljinu
* Pružanje podrške učeničkom aktivizmu i usmjeravanje rada učeničkih organizacija u školi
* Pružanje podrške u realizaciji aktivnosti vršnjačke pomoći i edukacije
* Realizacija preventivnih i drugih programa namijenjenih djeci i mladima u cilju njihovog sveukupnog razvoja (npr. vršnjačko nasilje, komunikacijske vještine, tolerancija, nediskriminacija, poštovanje različitosti, empatija, nenasilno rješavanje konflikata itd.)

Rad sa vaspitačima/nastavnicima u predškolskim ustanovama/školama/resursnim centrima/ domovima učenika

* Savjetodavni rad sa nastavnicima radi praćenja napredovanja djece/učenika, u cilju ostvarivanja boljih rezultata u vaspitno-obrazovnom procesu
* Savjetodavni rad sa nastavnicima u procesu prilagođavanja djece/učenika životu u predškolskoj ustanovi/školi/resursnom centru/domu učenika, u skladu sa uzrasnim karakteristikama
* Savjetodavni rad sa nastavnicima u cilju podsticanja razvoja socio-emocionalnih kompetencija kod učenika (individualni pristur, redovna nastava, časovi odjeljenjske zajednice itd.)
* Savjetodavni rad sa nastavnicima u cilju unapređenja efikasnosti vaspitno-obrazovnog rada (tehnike učenja, vrednovanje učeničkih postignuća, podsticajna atmosfera na času, konstruktivna komunikacija)
* Savjetodavni rad sa nastavnicima o efikasnoj komunikaciji na času, strategijama za efektivno upravljanje grupom učenika, upoznavanje sa psihološkim razlozima poremećenih odnosa unutar grupe i predlaganje mjera za njihovo prevazilaženje
* Savjetodavni rad sa nastavnicima radi usklađivanja nastave sa uzrasnim i individualnim karakteristikama učenika, njihovim potrebama i mogućnostima
* Savjetodavni rad sa nastavnicima u cilju unapređenja kompetencija u oblasti komunikacije, konstruktivnog rješavanja konflikata, prepoznavanja vršnjačkog nasilja
* Savjetodavni rad sa nastavnicima u cilju osnaživanja za rad sa učenicima iz osjetljivih društvenih grupa
* Savjetodavni rad sa vaspitačima u cilju upoznavanja sa instrumentima za praćenje razvoja djece, pružanje stručne pomoći pri formiranju i izradi dječijih portfolija
* Saradnja sa nastavnicima u praćenju postignuća učenika, planiranje i sprovođenje aktivnosti radi ostvarivanja boljih rezultata
* Saradnja sa nastavnicima u procesu identifikovanja učenika sa teškoćama u učenju i darovitih učenika
* Pružanje podrške nastavnicima u procesu izrade individualizovanih programa učenja za darovite učenike i učenike koji imaju teškoće u učenju
* Pružanje podrške nastavnicima u izboru i pripremi didaktičkog materijala u skladu sa IROP-om
* Pružanje stručne pomoći nastavnicima u izradi testova i drugih oblika procjene postignuća u skladu sa razvojnim karakteristikama učenika i zahtjevima programa
* Pružanje podrške nastavnicima u različitim oblicima saradnje sa roditeljima učenika/djece
* Podrška jačanju kompetencija nastavnika i njihovom profesionalnom razvoju
* Organizovanje edukacije za nastavnike na teme iz oblasti razvoja djece predškolskog uzrasta, primjena instrumenata i tehnika za njegovo praćenje

Rad sa roditeljima/starateljima

* Savjetodavni rad sa roditeljima u cilju unapređenja partnerstva porodice i predškolske ustanove/škole/resursnog centra/doma učenika
* Savjetodavni rad sa roditeljima u cilju sticanja vještina za uspješno podsticanje sposobnosti i postignuća njihovog djeteta, kroz instrukcije za rad sa djecom kod kuće
* Savjetodavni rad sa roditeljima u cilju jačanja njihovih kompetencija za bolje razumijevanje uzrasnih i razvojnih karakteristika njihove djece/učenika
* Saradnja sa roditeljima u cilju dobijanja informacija značajnih za upoznavanje djece/učenika i praćenja njihovog razvoja
* Saradnja sa roditeljima u cilju njihovog uključivanja u proces identifikovanja učenika sa teškoćama u učenju i darovitih učenika
* Savjetodavni rad sa roditeljima djece/učenika koji imaju probleme u učenju, socio-emocionalne teškoće i neprilagođeno ponašanje (metode učenja, uspješne strategije za usvajanje znanja, razvijanje interesovanja, radne navike itd.)
* Savjetodavni rad sa roditeljima djece/učenika sa posebnim obrazovnim potrebama
* Savjetodavni rad sa roditeljima darovitih učenika, kao i učenika sa problemima u učenju
* Savjetodavni rad sa roditeljima u pravcu upoznavanja sa programom karijerne orijentacije, radi njihovog adekvatnog uključivanja u proces profesionalnog usmjerenja učenika
* Pružanje podrške roditeljima na individualnom nivou u slučaju razvojnih i akcidentnih kriza djece/učenika
* Organizovanje edukacija (radionice, predavanja) na teme iz oblasti komunikacije, nasilja nad djecom, empatije i poštovanja različitosti
* Učešće na roditeljskim sastancima
* Saradnja sa Savjetom roditelja

Rad sa upravom, stručnim saradnicima i drugim osobljem predškolske ustanove/škole/ resursnog centra/doma učenika

* Saradnja sa upravom predškolske ustanove/škole/resursnog centra/doma učenika u cilju stvaranja optimalnih uslova za razvoj djece/učenika i ostvarivanje obrazovno-vaspitnog rada
* Saradnja sa upravom škole u praćenju i vrednovanju obrazovno-vaspitnog rada u oblasti učenja i nastave (analiza uspješnosti nastavnog procesa, ogledne i ugledne aktivnosti/časovi)
* Učešće u izradi i realizaciji plana rada Stručnog vijeća i stručnih aktiva
* Učešće u formiranju vaspitnih grupa/odjeljenja u skladu sa pedagoškim i psihološkim standardima
* Učešće u radu Tima za prevenciju i postupanje u slučajevima pojave nasilja i vandalizma
* Učešće u radu Tima za profesionalni razvoj na nivou predškolske ustanove/škole/ resursnog centra/doma učenika
* Učešće u radu Tima za samoevaluaciju rada predškolske ustanove/škole/resursnog centra/doma učenika
* Učešće u radu Tima za izradu IROP-a
* Učešće u radu Tima za darovite učenike
* Učešće u radu Tima za karijernu orijentaciju
* Učešće u radu Tima za analizu izvještaja eksternog utvrđivanja kvaliteta rada ustanove
* Saradnja sa upravom PU u cilju usklađivanja dnevnog ritma rada PU sa uzrasnim specifičnostima i potrebama djece
* Saradnja sa upravom PU u procesu izrade brošura, flajera za roditelje o adaptaciji djece na vrtić
* Saradnja sa upravom i drugim osobljem predškolske ustanove/škole/resursnog centra/doma učenika u organizovanju radionica, predavanja za učenike, nastavnike, roditelje
* Saradnja sa upravom i drugim osobljem predškolske ustanove/škole/resursnog centra/doma učenika prilikom izrade školskih pravila
* Saradnja sa upravom predškolske ustanove/škole/resursnog centra/doma učenika u cilju obezbjeđivanja odgovarajućih uslova za integraciju učenika sa posebnim obrazovnim potrebama
* Saradnja sa upravom predškolske ustanove/škole/resursnog centra/doma učenika u cilju obezbjeđivanja odgovarajućih uslova za integraciju učenika iz osjetljivih društvenih grupa i učenika koji pokazuju neprihvatljive oblike ponašanja

III Istraživanje, praćenje i vrednovanje vaspitno-obrazovnog procesa predškolske ustanove/ škole/resursnog centra/doma učenika

Istraživanje u cjelini ima za cilj obezbjeđivanje stalnog i stručnog praćenja kvaliteta vaspitno-obrazovnog rada, ali i učešće psihologa u unapređenju vaspitno-obrazovnog rada. Navedene aktivnosti se zasnivaju na prikupljanju podataka, njihovoj kvantitativnoj i kvalitativnoj analizi, realnim dokazima, uz primjenu adekvatne metodologije.

* Realizovanje istraživanja kojima se utvrđuju mišljenja i stavovi učenika, nastavnika i roditelja o pitanjima značajnim za život i rad škole, obrada i interpretiranje rezultata
* Učešće u realizaciji istraživanja koje organizuju Zavod za školstvo, Centar za stručno obrazovanje i druge relevantne ustanove
* Učešće u realizaciji samoevaluacije, predlaganje metoda prikupljanja podataka, prikupljanje i obrada podatka i predlaganje mjera za unapređenje kvaliteta rada predškolske ustanove/škole/resursnog centra/doma učenika
* Učešće u analizi uspjeha učenika na eksternim provjerama znanja i predlaganje mjera za poboljšanje kvaliteta
* Učešće u analizi uspjeha učenika u učenju i vladanju na kraju svakog klasifikacionog perioda i davanje predloga za poboljšanje
* Praćenje realizacije plana za prevenciju i postupanje u slučajevima pojave nasilja i vandalizma
* Praćenje realizacije različitih programa podrške djece/učenika

IV Kontinuirani profesionalni razvoj na nivou predškolske ustanove/škole/resursnog centra/doma učenika

Profesionalni razvoj doprinosi jačanju ličnih i profesionalnih kompetencija svih zaposlenih. U skladu sa aktivnostima koje obavlja, psiholog treba da bude visoko motivisan da se kontinuirano profesionalno usavršava i tako unapređuje rad sa svim učesnicima vaspitno-obrazovnog procesa. Svojim stalnim stručnim usavršavanjem, psiholog podstiče ostale zaposlene da slijede njegov primjer.

* Učešće u realizaciji aktivnosti PRNV/Š
* Upoznavanje nastavnika sa saznanjima iz oblasti psihologije koja su od značaja za rad sa djecom/učenicima kroz aktivnosti PRNV/Š
* Predlaganje određenih oblika stručnog usavršavanja zaposlenih, na osnovu procjene potreba
* Praćenje stručne i naučne literature i upoznavanje nastavnika sa savremenim tokovima iz svojih oblasti rada
* Permanentno profesionalno usavršavanje
* Izrada i ažuriranje dokumentacije o svom profesionalnom razvoju

V Saradnja sa drugim predškolskim ustanovama/školama/resursnim centrima/domovima učenika, nadležnim ustanovama i organizacijama u zajednici

Saradnja ima za cilj aktivnije učešće drugih predškolskih ustanova, škola, resursnih centara, domova učenika, kao i institucija u procesu vaspitno-obrazovnog rada ustanove, što doprinosi realizaciji planiranih ciljeva, kvalitetu vaspitno-obrazovnog rada i razmjeni iskustava među navedenim činiocima.

* Saradnja i razmjena informacija sa relevantnim ustanovama (predškolske ustanove, osnovne i srednje škole, resursni centri, domovi učenika, zdravstvene ustanove, Centar za socijalni rad, Komisija za usmjeravanje djece sa posebnim obrazovnim potrebama, mobilni tim, Zavod za zapošljavanje, Centar bezbjednosti, Zavod za školstvo, Ispitni centar, Ministarstvo prosvjete, nauke i inovacija i sl.) i nevladinim organizacijama radi pružanja usluga, intervencija i podrške djeci/učenicima i njihovim porodicama.
* Učešće u promovisanju predškolske ustanove/škole/resursnog centra/doma učenika u zajednici, kao i uloge psihologa, putem različitih medija
* Saradnja sa relevantnim ustanovama izvan predškolske ustanove/škole/resursnog centra/doma učenika, u svim slučajevima kada ustanova nema mehanizme i ingerencije za rješavanje problema učenika
* Vođenje i čuvanje evidencije o saradnji i informacijama koje se razmjenjuju

**Uslovi rada**

Za nesmetan i kvalitetan rad psihologa u vaspitno-obrazovnoj ustanovi, potrebno je obezbijediti i odgovarajuće materijalno-tehničke uslove. U cilju uspješne realizacije programa rada, neophodno je da psiholozi obavljaju svoj posao u adekvatno opremljenom prostoru (kancelariji), što podrazumijeva namještaj i opremu koja je neophodna za svakodnevno obavljanje aktivnosti (odgovarajuća IT oprema). Ovi uslovi omogućiće da planiranje i pripremanje aktivnosti psihologa bude na zadovoljavajućem nivou. Psiholog mora raditi u zasebnoj prostoriji, u cilju očuvanja privatnosti djece/učenika, njihovih roditelja i ostalih zaposlenih u ustanovi.

Programski ciljevi i zadaci psihologa zahtijevaju primjenu različitih instumenata za psihološku procjenu djece i učenika, počevši od testova (sposobnosti, ličnosti), preko različitih upitnika, skala stavova, *check* listi i sl. Navedeni instrumenti su u većini slučajeva standardizovani i odobreni od strane specijalizovanih institucija, a primjenjuju se samo u okviru profesionalnih ovlašćenja. Psiholog je u obavezi da instrumente čuva od neovlašćenog korišćenja. Didaktički materijal za rad sa djecom/učenicima je neizostavan dio opreme psihologa i najčešće se primjenjuje prilikom individualnog rada sa djecom/učenicima.

Izuzetno je važno da uprave vaspitno-obrazovnih ustanova prepoznaju značaj i ulogu psihologa u životu i radu škole, kako bi im pružili adekvatnu podršku i pristup resursima koji su potrebni za realizaciju aktivnosti planiranih programom rada kao i da im omoguće kontinuirano stručno usavršavanje u svrhu unapređivanja njihovih profesionalnih kompetencija.

**LITERATURA**

1. Maksić, S., Đurišić-Bojanović, M. (2017). Doprinos školskog psihologa primeni principa pozitivne psihologije u razvoju škole. Nastava i vaspitanje, vol. 66, iss. 2, 337-350.
2. *OPŠTI ZAKON O OBRAZOVANjU I VASPITANjU* ("Sl. list RCG", br. 64/2002, 31/2005 i 49/2007 i "Sl. list CG", br. 4/2008 - dr. zakon, 21/2009 - dr. zakon, 45/2010, 40/2011 - dr. zakon, 45/2011, 36/2013 - odluka US, 39/2013, 44/2013 - ispr. i 47/2017)
3. *PROGRAM RADA STRUČNIH SLUŽBI U ŠKOLSKIM I PREDŠKOLSKIM USTANOVAMA* - pedagog, psiholog, logoped i defektolog (2008). Zavod za školstvo: Podgorica
4. Skopljak, M., Mihajlović, T., Kovačević, J. (2020). Uloge i zajedničke aktivnosti pedagoga i psihologa u školama. DHS 4 (13) (2020), 303-320
5. *Standardi kompetencija za nastavnike i direktore u vaspitno-obrazovnim ustanovam*a (2016). Zavod za školstvo: Podgorica
6. Standardi i indikatori kvaliteta rada stručnih saradnika u obezbjeđivanju kvaliteta rada predškolskih ustanova (2023)
7. *Strategija ranog i predškolskog vaspitanja i obrazovanja u Crnoj Gori 2021-2025* (2021). Ministarstvo prosvjete, nauke, kulture i sporta, Crna Gora: Podgorica

1. Svi izrazi korišćeni u muškom rodu obuhvataju iste izraze u ženskom rodu [↑](#footnote-ref-1)
2. Pojmom roditelji obuhvaćeni su i staratelji [↑](#footnote-ref-2)